정조 6년 · 목
領議政徐命善曰。臣以秋曹金重瑞事。每欲仰陳而未果矣。重瑞之四年滯囚。其妻之三朔路訴。誠爲可矜。一番詳査後。果有罪犯。則照律可也。如或無罪。則勘放可也。而尙不處決。亦是悶念處矣。予曰。向聞金鍾秀之言。此人若生出獄門。則是乃國家無法。若不用一律。則亦當爲失刑云。予以此重臣之言。爲可信。故置之於議不到矣。重臣旣已耳聞目擊而來。質言於予。且以勿聽箕伯訓將之言爲說。今若無端緖而猝欲從輕。則事涉如何矣。命善曰。雖用一律。從速査處宜矣。樂性曰。臣等之如是陳達者。非爲重瑞也。重瑞之妻。每於次對日。呼訴路傍。光景甚慘。故今筵仰奏者此也。右議政李福源曰。重臣以其時道臣。如是歸奏。則必有所見而然矣。予曰。右相之言是矣。査事在於何年乎。刑曹判書徐有隣曰。己亥年金鍾秀按箕營時。江界府使洪秀輔。報本曹事矣。予曰。訓將似詳知此事矣。具善復曰。厥錢非臣所出給。而鑄錢時。蔘則貿諸江界。而必以好品取來。故江民不無稱冤矣。予曰。鑄錢時亦用人蔘乎。善復曰。以人蔘換貿生銅於倭館。故果有貿蔘之事矣。予曰。其本事。卿等果詳知乎。命善曰。譯官等處未捧條蕩減時。江民之用重瑞蔘價者。其時道臣皆焚券。故重瑞旣無收拾之道。又無辦納之勢。以是稱冤云矣。予曰。焚券道臣誰也。善復曰。洪樂純矣。樂性曰。旣已焚券。則雖有民間可收之物。民皆不給。故重瑞稱冤。專在於焚券矣。命善曰。臣與守禦使酬酌。則亦極口稱冤矣。予曰。予聞重臣之言已久。雖未得盡記。而卿等之言。亦似未詳其裏面。爲國事而洞知事之末末者亦難矣。刑判旣登前席。以此意往復於重臣。詳聞其本事後。重瑞處發問目詳覈啓。戶判亦自箕營入來。必知其本事矣。姑待其上來。一番査實後處決。予曰。弓角契事。亦甚可悶矣。無價責用於渠輩。在國體極爲苟艱矣。命善曰。臣亦勸賑廳堂上。使之出給契人輩願貸之數。則該堂上之言。貢人等若納前日所貸一萬五千兩。則當還貸萬兩云。而契人輩何以備納此數乎。是故尙今呼訴臣等矣。予曰。弓角契所當受去生銅之在於惠廳者。爲幾許乎。命善曰。雖未知其數。以價言之。則生銅之數。當爲三萬兩云矣。予曰。然則出給其銅。使之斥賣。還納萬五千之數。則好耶。善復曰。生銅非鍮鑞。則無以鍊用。故雖出給。實無斥賣之道矣。予曰。倭銅之尙不出來者爲幾許乎。有隣曰。己亥條已爲出來。庚子辛丑兩年條。姑未出來矣。予曰。弓房事可悶矣。而向日有弓角闕貢之手本。故予雖啓下。而尙未受價。先爲責用。則貢人輩實無進排之路矣。且弓角之大。近不如古。以弓房舊見樣。較其大小。則雖合三四角之長。不及於舊見樣。闕貢不是異事。亦可謂乾木水生矣。有隣曰。事雖如此。此是御府所需之物也。不可仍置。定日督納宜矣。命善曰。臣聞李性源之言。則兵曹封不動錢。今至十八萬兩。而若置於兵曹。不善典守。則必有消融之患。移送戶曹。換貿關西小米。如濬川司取規耗例。則誠爲兩便云矣。兵曹判書鄭好仁曰。大臣旣奏此事。誠爲兩便。戶曹自京換賣於臣曹。則關西馱價。自爲剩餘。故戶曹亦必樂從矣。予曰。兵曹若善爲典守。則何憂消融。予曰。今見使臣狀啓。則中國待我使之節。前後罕有。而亦是往牒所無矣。命善曰。聞其接待之節。恩數太屑越矣。予曰。聞使臣位在諸國之上。二十餘次宣醞於殿上咫尺之地。上元夜又使促刻應製。大加賞賜。誠甚意外。上使之能爲善製。甚爲可幸。若或成白。則豈不貽羞於異國耶。此後則上副使。當極擇能文者矣。命善曰。令番使臣。可謂名滿天下矣。且聞上副使。又製工部尙書人金簡畵像贊。而文亦善作。淸人多受上使筆蹟云矣。予曰。頃日洪仁浩應製詩。用火樹銀花之語。副使亦用此語。甚異矣。命善曰。是誠不偶矣。予曰。此後使行。當趁臘月二十三日。則拜表於十月內乎。命善曰。似當趁此入去。而比前早發。則亦當有灣商未及之弊矣。予曰。當有謝恩乎。命善曰。此是優待使臣之事。非關國家之事矣。予曰。非謂別送謝恩使也。節使時似可兼行矣。命善曰。此則然矣。予曰。舊遼東距我境三百里。而明年將出來云。問安使則不可不入送。卿等當入去耶。命善曰然矣。予曰。左右相筋力何如。樂性曰。臣安敢曰筋力之衰老。而第有宿病。恐致路中之狼貝矣。福源曰。奉使出疆。比諸在京伴食。還甚爲幸。而第有痼廢之病。恐未知如何矣。命善曰。左右相筋力足爲遠役。而鄭判府事亦可入去矣。予曰。右相入去。則凡於文字之事。尤當善爲之矣。掌令李澤徵曰。近來儒臣。經義仰奏之際。全不着意勉戒。講筵之日。終歸草率。請行公玉堂。一倂從重推考。予曰依爲之。予曰。臺臣之言誠是矣。卿等亦於 先王朝。出入經筵。必詳知其時事矣。丙戌以前。景賢堂經筵入侍。予亦仰觀矣。 先大王聖學果何如。而登筵之臣。猶復逐段釋義。隨篇發難。至今追恩。尙切欽歎。至於書筵。亦皆訓釋。兼有仰質。此是開講之古規。而今則經筵體段。全不成樣。所陳文義。亦多草率。或以一二句語。塞責而止。予每臨筵。實有顏厚之時矣。澤徵曰。圓點儒生。元額旣不夥多。試講亦不張大。矧非創開新制。卽是率循舊章。或以爲口讀之學。無補於實用。而比之全然不讀。得失果何如也。此後圓點科。則先講後製。著爲定式。俾有經義著爲定式。事係科制變通。請下詢大臣。從長變通。予曰。科制之訖不變通。豈但因循姑息而然哉。實恐新法或不若古法。以是咨且至今矣。至於此事。不過修復之一端。然有難輕易許施。依所下傳敎。諸臣各陳可否之見。澤徵曰。國家之設庠陞學。蓋出於勸將奬文藝。成就人材之意。而互對分排。誠一痼弊。乃使廿六人課試之擧。便成大小科奔競之階。揆以事面。寧不慨然。請申飭國子長。予曰依爲之。澤徵曰。近來科弊多端。場屋不嚴。而第 謁聖異於凡科。八方多士。擧皆望風勇赴。而其雜沓波奔之際。安知無犯科生弊蹂躪致傷之患乎。䂊令四館所嚴飭。捧錄名前期入門。請嚴加禁察。予曰依爲之。澤徵曰。近聞中官輩。或多騎驢橫馳於街路。聽聞所及。誠甚駭然。請嚴飭法府。隨現重勘。予曰。令刑曹漢城府。捧甘於內侍府。使之自首。草記以聞。澤徵曰。刑漢吏隸之創設料布。實出於䘏都民祛痼弊之德意。其所區劃。頗有條理。而其中外方贖錢分定之擧。終未免苟且。到今法司則日加催促。各道則間多不送。京外相持。出場無期。吏隸料布。多至數朔之闕。此則猶屬餘事。而堂堂千乘之國。豈有如許事體乎。請革罷外方贖錢之規。亟令廟堂。講求給代之需。予曰。更令該廳該曹。往復相議。從長論理稟處。澤徵曰。各軍門之以行伍陞遷將校者。自是不易之規。又況丁酉飭敎。不啻截嚴。而挽近以來。各營門將臣。或循顏私。間差白徒。以致許多軍伍抑鬱之歎。揆以事體。寧不慨然。請另飭軍門。一遵定式。予曰依爲之。予曰自廟堂査實草記。澤徵曰。臣居原州。熟知驛路凋弊之患。其中保安一道。則尤有甚焉。該驛察訪。皆以西北人差遣。若其家有父母。不可不許令歸覲者。則如北路之咸興鏡城。西關之楚山銕山。計其程道。恰爲千里或數千里。而論其路資及留回糧。則入把人馬。萬無獨自措辦之路。稱以添補錢。除番收斂於一道。於是而各驛所費。殆不下二三百金。哀彼驛卒。其將何所支堪。如作承文參下之窠。擇人差遣。則此弊自祛。請下詢大臣。令該曹從長區處。予曰依爲之。予曰。近來臺閣。無如此之人。極爲可尙矣。福源曰。臺臣所奏。皆是時務切實之語也。予曰。侍從五十年。白首沈屈。是豈成說乎。銓曹宜有陞擬之道矣。命善曰。二品以下。無如此積屈之人。此與韓光會同甲同榜云矣。予曰。如此之人。不可無激勸之政。陞遷亞長似好矣。吏曹判書李命植曰。本道未通納言。則不得陞擬於亞長。而近日本曹無銓郞。故亦不得爲新通矣。正言柳儞曰。臣以典祀官。進詣太常寺。監封祭物。則貢人輩招致油商。列立階上。臣怪而問之。則以爲捧上眞油。太半不足。臨時貿用云。 祭享所用。何等至重。而不先備置。臨封買取。事體寒心。臣以爲所掌貢人。嚴加懲治。當該官員。拿問處之宜矣。予曰。該寺提調難免不飭之責。推考。下吏貢人。竝令刑曹嚴囚。待開坐日。嚴問取服。曾以此事。特敎申飭。何等截嚴。則又復冒犯。不但關係紀綱。莫重 享事所用。以致褻慢。今番除尋常各別重治之意。分付該曹。予曰。今日非齋日。而不以所啓仰奏。以所懷仰奏。旣損臺體。旣曰所懷。則末又以請字仰陳。尤乖臺例矣。承旨趙[時:I-PERSON]偉曰。摠戎使擧條。昨有該房持入之敎。故臣今持入。予曰。本廳還穀之移轉各邑事。初不提說。而今於擧條。張皇說去。且批旨亦以依爲之書出。是何故也。左尹李昌運曰。伊筵仰奏之時。以移轉事未能畢陳。而自上有從長爲之之敎矣。筵退後。注書以依爲之書送簡通。故臣果敷行筵中所奏而書送矣。予曰。其時只聞該廳矯弊之說。而至於移轉事。誠是意外。予於凡諸文書。輒皆照管。故有此還下。若或循例啓下。則此豈成說乎。摠使雖或如是書送。承旨何可捧納乎。時偉曰。臣於其時。亦由聽瑩而然矣。予曰。事係變通。若欲許施。則豈不詢問於大臣而處之耶。摠師帥承旨如是擧行。甚可怪也。